Մարկ Հարփեր

Մարկ Հարփեր (, ), բրիտանացի քաղաքական գործիչ, Գանձապետարանի խորհրդարանական քարտուղար, Համայնքների պալատում մեծամասնության խորհրդարանական կազմակերպիչ (2015-2016)։

Կենսագրություն 
1991 թվականին Մարկ Հարփերն ավարտել է Օքսֆորդի համալսարանի Բրեյսնոուզ քոլեջը, որտեղ 1988 թվականից սովորել է փիլիսոփայություն, քաղաքականություն և տնտեսություն ։

1991-1995 թվականներին Հարփերը աշխատել է KPMG-ում որպես աուդիտոր, 1995-1997 թվականներին՝ Intel-ի ավագ ֆինանսական վերլուծաբան։ 1997 թվականին զբաղեցրել է Intel-ի ֆինանսական մենեջերի պաշտոնը, 2000 թվականին բարձրացել է մինչև գործառնությունների կառավարիչ։

1993 թվականին Հարավային Սուինդոն ընտրատարածքում (South Swindon) դարձել Է Պահպանողական ասոցիացիայի գանձապետ, 1998 թվականին դարձել է նախագահի տեղակալ։ 2001 թվականին Ֆորեստ օֆ Դին ընտրատարածքում (Գլոստերշիր) Համայնքների պալատի ընտրություններում առաջադրվել է պահպանողականների թեկնածու, սակայն հաջողության չի հասել։ 2005 թվականի մայիսի 5-ի ընտրություններում առաջին անգամ նույն ընտրատարածքում անցել է խորհրդարան։ 2005-2007 թվականներին եղել է պաշտպանության ստվերային կրտսեր նախարար, 2007-2010 թվականներին՝ աշխատանքի և կենսաթոշակների ստվերային նախարար (պատասխանատու էր հաշմանդամների սոցիալական ապահովության համակարգի համար)։ 2010-2012 թվականներին պահպանողականների իշխանության գալուց հետո՝ Հարփերը եղել է քաղաքական և սահմանադրական բարեփոխումների նախարարի խորհրդարանական օգնականը, 2012-2014 թվականներին՝ ներքին գործերի նախարարությունում ներգաղթի կրտսեր նախարար, 2014-2015 թվականներին՝ աշխատանքի և կենսաթոշակների նախարարությունում հաշմանդամների հարցերով կրտսեր նախարար (Հարփերը կառավարությունում աշխատանքի է վերադարձել մի շարք կադրային վերադասավորումներից հետո, որոնք իրականացվել են 2014 թվականի հուլիսի 15-ին Դևիդ Քեմերոնի կողմից)։

2015 թվականի մայիսի 7-ին հերթական խորհրդարանական ընտրություններում Մարկ Հարփերը հաղթանակ է տարել իր նախկին ընտրատարածքում՝ ձայների 46,8% արդյունքով։ Նրա հիմնական մրցակից, լեյբորիստ Սթիվ Պերի-Հերնը (Steve Parry-Hearn) ստացել է ընտրողների 24,6%-ի աջակցությունը։

2015 թվականի մայիսի 10-ին Դևիդ Քեմերոնը, որը ձեռնամուխ է եղել ընտրությունների արդյունքներով նոր կաբինետի ձևավորմանը, Մարկ Հարփերին նշանակել Է պահպանողականների գլխավոր խորհրդարանական կազմակերպիչ և Գանձապետարանի խորհրդարանական քարտուղար։ Այդ պաշտոններից երկրորդը Հարփերին իրավունք է տվել կառավարությունում աշխատավարձ ստանալ և անհրաժեշտության դեպքում մասնակցել նիստերին։

2016 թվականի հուլիսի 14-ին ձևավորվել է Թերեզա Մեյի առաջին կաբինետը, որտեղ Հարփերի պաշտոնները բաժին են հասել Գեյվին Ուիլյամսոնին, իսկ ինքը ոչ մի նոր նշանակում չի ստացել։

2019 թվականի հունիսի 13-ին պահպանողականների նոր առաջնորդի ընտրությունների առաջին փուլում, Թերեզա Մեյի հրաժարականի մասին հայտարարելուց հետո, ստացել է խորհրդարանականների միայն 10 ձայն և դուրս մնացել հետագա պայքարից։

Անձնական կյանք 
1999 թվականին Հարփերը ամուսնացել է Մարգարետ Ուիլանի հետ ։

Ծանոթագրություններ

Արտաքին հղումներ 
 
 
 
 

Մեծ Բրիտանիայի քաղաքական գործիչներ
Օքսֆորդի համալսարանի շրջանավարտներ
Բրիտանացի գործարարներ